KIRJALLINEN KYSYMYS P-2771/99

esittäjä(t): Mario Mastella (PPE-DE) komissiolle

(7. tammikuuta 2000)

Aihe: Euroopan unionin aikomus kieltää perinteisten pizzauunien käyttö

Italian lehdistössä on viime aikoina esiintynyt uutisia, jotka Euroopan komission edustaja on virallisesti kiistänyt. Saamieni tietojen mukaan Euroopan unionissa on valmisteilla direktiivi, jolla on tarkoitus kieltää perinteisten pizzauunien käyttö ruoanvalmistuksessa, koska ne eivät vastaa eurooppalaisia hygienianormeja. Tämä on aiheuttanut perusteltua huolta Italian ravintola-alalla, erityisesti perinteisen pizzan valmistuksen alalla. Pizza symboloi Italian kulinaarista kulttuuria, joka on tunnettu ja jota arvostetaan kaikkialla maailmassa, ja pizzan valmistuksessa käytetään nimenomaan perinteistä pizzauunia.

Lehdissä kerrotaan edelleen, että vasta useiden komission tiedonantojen ansiosta Italia onnistui saamaan kieltoa koskevat väliaikaiset poikkeukset voimaan. Monissa Italian kunnissa oli kuitenkin jo alettu evätä uusien pizzauunien asennus- ja käyttölupia sitä ennakoiden, että ennemmin tai myöhemmin uunit kielletään lopullisesti lailla.

Voiko komissio selvittää edellä esitettyä ja varmistaa, onko tällaisia normeja todella olemassa ottaen huomioon, että on valvottava kuluttajien oikeutta asianmukaiseen tietoon?

Jos normeja on olemassa, voiko komissio kertoa, mihin hygienia- ja terveysparametreihin perustuen tämä direktiivi on annettu?

Eikö komissio katso, että tällaisten toimien välillisenä vaikutuksena voidaan tuhota vanha napolilainen perinne, joka on tehnyt pizzasta tunnetun ja arvostetun koko maailmassa? Tämä perinne on tärkeä myös työllisyyden kannalta ottaen huomioon, että markkinoilta ovat vaarassa kadota kokonaan perinteistä valmistustapaa käyttävät pizzeriat ja leipomot.

Eikö komissio katso, että olisi kenties syytä laatia uudet säännökset, joilla turvataan lainsäädännöllisesti kaikkien Euroopan unionin jäsenvaltioiden perinteisten laatutuotteiden ominaispiirteiden suojelu, sen sijaan että niiden tuotannosta tehdään lainvastaista?

Erkki Liikasen komission puolesta antama vastaus

(1. helmikuuta 2000)

Komissio tietää, että Italian lehdistössä ja muussa mediassa on kerrottu kuvitteellisesta Euroopan yhteisön hygieniadirektiivistä, joka johtaisi perinteisten italialaisten pizzanpaistoon käytettävien puu-uunien kieltämiseen. Komissio vakuuttaa, että nämä tiedot ovat täysin vääriä, eikä pizzapuu-uunien hygieniasta ole voimassa eikä valmisteilla minkäänlaisia vaatimuksia.

Perinteisten pizzojen paistamiseen sovelletaan elintarvikehygieniasta 14. kesäkuuta 1993 annettua neuvoston direktiiviä 93/43/ETY(1). Siinä ei kuitenkaan ole säännöksiä, joiden nojalla puulla lämmitettävät pizzauunit pitäisi kieltää. Direktiivissä ei mainita sen enempää uuneja kuin muitakaan erityisiä ruoanvalmistuksessa käytettäviä laitteita. Direktiivissä käsitellään monia erilaisia elintarvikealan ammatteja, joissa käytetään erilaisia valmistus- ja kypsentämislaitteita, ja sen vuoksi siinä mainitut elintarvikehygieniaa koskevat periaatteet ovat hyvin väljiä. Siinä vaaditaan, että elintarvikkeiden kanssa kosketuksiin joutuvat laitteet on rakennettava, valmistettava ja huollettava siten, että elintarvikkeiden saastumisvaara jää mahdollisimman pieneksi. Laitteet on puhdistettava ja tarpeen mukaan desinfioitava, ja niitä ympäröivä alue on voitava puhdistaa.

Komissio valmistelee parhaillaan ehdotusta kaikkien 14 elintarvikehygieniaa koskevan direktiivin, myös direktiivin 93/43/ETY, kokoamisesta yhteen kodifioiduksi tekstiksi. Tähän ei sisälly pizzojen valmistukseen ja kypsentämiseen nykyään sovellettavan lainsäädännön muutoksia. Direktiiviuudistuksessa keskitytään elintarvikkeiden, niiden tuotannon ja valmistuksen aiheuttamiin terveysvaaroihin maatilalta kuluttajalle vievän ketjun kaikissa vaiheissa.

Jos elintarvikkeiden tuotantoon, valmistukseen tai kypsentämiseen havaitaan liittyvän erityisiä terveysvaaroja, jos ne ovat sellaisia ettei niitä voida sallia ja jos niihin voidaan parhaiten puuttua Euroopan tason toiminnalla, komissio pyrkii kuten ennenkin löytämään parhaan tavan suojella kuluttajien terveyttä.

(1) EYVL L 175, 19.7.1993.